title: KOMISSION TÄYTÄNTÖÖNPANOASETUS (EU) …/…, sellaisia jäämien enimmäismääriä koskevista yksityiskohtaisista säännöistä, jotka on otettava huomioon direktiivin 2001/82/EY 11 artiklan nojalla EU:ssa hoidetuista eläimistä saatujen elintarvikkeiden valvontaa varten

text:
               KOMISSION TÄYTÄNTÖÖNPANOASETUS (EU) …/…,

               annettu 21.3.2018,

               sellaisia jäämien enimmäismääriä koskevista yksityiskohtaisista säännöistä, jotka on otettava huomioon direktiivin 2001/82/EY 11 artiklan nojalla EU:ssa hoidetuista eläimistä saatujen elintarvikkeiden valvontaa varten

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta 6 päivänä toukokuuta 2009 annetun Euroopan parlamentin ja neuvoston asetuksen (EY) N:o 470/2009
                  1
                ja erityisesti sen 23 artiklan,

               sekä katsoo seuraavaa:

               (1)Asetuksessa (EY) N:o 470/2009 säädetään jäämien enimmäismäärien, jäljempänä ’MRL-arvot’, vahvistamisesta sellaisille farmakologisesti vaikuttaville aineille, joita on tarkoitus käyttää unionissa elintarviketuotantoeläimille tarkoitetuissa eläinlääkkeissä ja kotieläintaloudessa käytettävissä biosidivalmisteissa.

               (2)Komission asetuksen (EU) N:o 37/2010
                  2
                liitteessä olevassa taulukossa 1, jäljempänä ’taulukko 1’, esitetään farmakologisesti vaikuttavat aineet ja niiden MRL-arvoja eläinperäisissä elintarvikkeissa koskeva luokitus. Joidenkin aineiden osalta on esitetty erilaiset MRL-arvot eri lajeille tai lajien ryhmille ja kyseisten lajien tai lajien ryhmien eri kohdekudoksille.

               (3)Direktiivin 2001/82/EY
                  3
                11 artiklassa vahvistetaan säännöt elintarviketuotantoeläinten hoitamisesta sellaisen sairaudentilan osalta, jota varten jäsenvaltiossa ei ole myyntiluvan saanutta eläinlääkettä. Erityisesti kyseisen artiklan 2 kohdassa, luettuna yhdessä asetuksen (EY) N:o 470/2009 29 artiklan kanssa, säädetään, että tällaisia eläimiä voidaan hoitaa farmakologisesti vaikuttavia aineita sisältävillä lääkkeillä ainoastaan, jos kyseiset aineet sisältyvät asetuksen (EU) N:o 37/2010 liitteessä olevaan taulukkoon 1.

               (4)Komission edellytetään antavan yksityiskohtaiset säännöt MRL-arvoista, jotka on otettava huomioon direktiivin 2001/82/EY 11 artiklan nojalla hoidetuista eläimistä saatavien elintarvikkeiden valvontaa varten. Direktiivin 2001/82/EY 11 artiklan nojalla EU:ssa hoidettujen eläinlajien yksittäisille kohdekudoksille ei voida sisällyttää MRL-arvoja komission asetuksen (EU) N:o 37/2010 liitteessä olevaan taulukkoon 1. Korkeatasoisen kuluttajansuojan varmistamiseksi tarvitaan erityisiä sääntöjä sen täsmentämiseksi, mitä MRL-arvoja noissa tapauksissa sovelletaan. Säännöissä olisi otettava huomioon asetuksen (EY) N:o 470/2009 nojalla eri eläinlajeille ja eri kohdekudoksille vahvistetut MRL-arvot, joiden on riskinarvioinnissa osoitettu olevan turvallisia kuluttajille. Voimassa olevien MRL-arvojen soveltaminen niiden kudosten ja lajien yhdistelmiin, joille ei ole asetettu MRL-arvoja, yhdessä 11 artiklan mukaisten asianmukaisten varoaikojen tai oletusarvoisten vähimmäisvaroaikojen soveltamisen kanssa, tarjoaa kuluttajien turvallisuuden kannalta riittävät takeet.

               (5)Direktiivin 2001/82/EY 11 artiklan mukaisten hoitojen osalta on asianmukaisinta viitata MRL-arvoihin, jotka vahvistetaan taulukossa 1 lajeille, joilla on samanlainen anatomia ja aineenvaihdunta, MRL-arvojen määrittelemiseksi eläinlääkkeiden jäämille muille kuin taulukossa 1 luetelluille eläinlajeille. Tämän vuoksi elintarviketuotantoeläimet olisi jaettava ryhmiin ja katsottava keskenään sukua oleviksi sen mukaan, miten niiden anatomia ja aineenvaihdunta liittyvät toisiinsa.

               (6)Ensisijaisesti otetaan huomioon taulukossa 1 samalle kohdekudokselle vahvistetut MRL-arvot lajissa, joka on sukua tai läheisempää sukua, ja viimeisenä vaihtoehtona mille tahansa kohdekudokselle missä tahansa lajissa vahvistettu alin MRL-arvo.

               (7)Jos taulukossa 1 on määritelty rajoituksia MRL-arvojen soveltamisesta tiettyihin käyttötarkoituksiin, näitä rajoituksia sovelletaan myös mahdolliseen käyttöön muissa eläinlajeissa ja/tai kohdekudoksissa.

               (8)Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Tässä asetuksessa vahvistetaan jäämien enimmäismäärät, jotka on otettava huomioon direktiivin 2001/82/EY 11 artiklan nojalla EU:ssa hoidetuista eläimistä saatujen elintarvikkeiden valvontaa varten.

               2 artikla

               1.Tämän asetuksen soveltamiseksi elintarviketuotantoeläimet ryhmitellään seuraavasti:

               a)märehtijät

               b)yksimahaiset nisäkkäät

               c)siipikarja ja sileälastaiset linnut

               d)kalat

               e)mehiläiset

               f)äyriäiset

               g)nilviäiset.

               2.Tämän asetuksen soveltamiseksi eläinlajien katsotaan ”olevan sukua” tai ”olevan läheisempää sukua” toisilleen seuraavasti:

               a)eläinlajit, jotka kuuluvat 1 kohdan mukaan samaan ryhmään, katsotaan toisilleen ”sukua oleviksi” lajeiksi;

               b)märehtijöiden ryhmässä lammas- ja vuohieläinten katsotaan ”olevan läheisempää sukua” keskenään kuin nautaeläinten kanssa ja nautaeläinten katsotaan ”olevan läheisempää sukua” keskenään kuin lammas- tai vuohieläinten kanssa;

               c)hevoseläinten ja kanien katsotaan olevan sukua yhtä lailla yksimahaisille nisäkkäille ja märehtijöille. Märehtijöiden ei kuitenkaan katsota olevan sukua hevoseläimille eikä kaneille.

               3.Tämän asetuksen soveltamiseksi eri kohdekudokset rinnastetaan seuraavasti:

               a)sikaeläinten ja siipikarjan kohdekudos ”nahka ja rasva” rinnastetaan muiden eläinlajien kohdekudokseen ”rasva” ja päinvastoin;

               b)kalojen kohdekudos ”nahka ja lihas” rinnastetaan muiden eläinlajien kohdekudokseen ”lihas” ja päinvastoin;

               c)äyriäisten ja nilviäisten syötävät osat rinnastetaan muiden eläinlajien kohdekudokseen ”lihas”.

               3 artikla

               Asetuksen (EU) N:o 37/2010 liitteessä olevaan taulukkoon 1, jäljempänä ’taulukko 1’, sisällytettyjen farmakologisesti vaikuttavien aineiden, joille on vahvistettu vähintään yksi MRL-arvo tai väliaikainen MRL-arvo, osalta MRL-arvo, joka on otettava huomioon direktiivin 2001/82/EY 11 artiklan nojalla EU:ssa hoidetusta eläinlajista, jäljempänä ’hoidettu laji’, saadun kohdekudoksen valvontaa varten, on seuraava:

               a)jos vähintään yksi MRL-arvo on vahvistettu taulukossa 1 kyseiselle kohdekudokselle missä tahansa hoidetulle lajille sukua olevassa lajissa:

               1)valvontatarkoituksiin huomioon otettavan MRL-arvon on oltava alhaisin kaikista MRL-arvoista, jotka on taulukossa 1 vahvistettu kyseiselle kohdekudokselle lajissa, joka on sukua hoidetulle lajille;

               2)jos hoidettu laji kuitenkin on tämän asetuksen 2 artiklan 2 kohdan b alakohdassa tarkoitettu laji ja taulukossa 1 on vahvistettu MRL-arvot kyseiselle kohdekudokselle lajeissa, jotka ovat läheisempää sukua hoidetulle lajille, valvontatarkoituksiin huomioon otettavan MRL-arvon on oltava alhaisin niistä MRL-arvoista, jotka on vahvistettu kyseiselle kohdekudokselle kyseisissä läheisempää sukua olevissa lajeissa;

               b)jollei sovelleta a alakohtaa, valvontatarkoituksiin huomioon otettavan MRL-arvon on oltava alhaisin kaikista niistä MRL-arvoista, jotka on taulukossa 1 vahvistettu kyseiselle kohdekudokselle lajeissa, jotka eivät ole sukua hoidetulle lajille;

               c)jos valvontatarkoituksiin huomioon otettavaa MRL-arvoa ei voida määrittää niin a kuin b alakohdankaan nojalla, valvontatarkoituksiin huomioon otettavan MRL-arvon on oltava alhaisin kaikista taulukossa 1 minkä tahansa eläinlajin muille kohdekudoksille vahvistetuista MRL-arvoista;

               d)jos taulukossa 1 on määritelty rajoituksia MRL-arvon soveltamisesta tiettyihin käyttötarkoituksiin, näitä rajoituksia sovelletaan vastaavasti tarkasteltaessa MRL-arvoa 3 artiklan a, b ja c alakohdan nojalla mahdolliseen käyttöön muissa eläinlajeissa ja /tai kohdekudoksissa.

               4 artikla

               Asetuksen (EU) N:o 37/2010 liitteessä olevaan taulukkoon 1 sisällytetyille farmakologisesti vaikuttaville aineille, joiden osalta ei edellytetä MRL-arvoa asetuksen (EY) N:o 470/2009 14 artiklan 5 kohdan mukaisesti, ei ole tarpeen vahvistaa MRL-arvoa valvontatarkoituksiin minkään direktiivin 2001/82/EY 11 artiklan nojalla EU:ssa hoidetusta eläinlajista saadun kohdekudoksen osalta, edellyttäen että taulukossa 1 vahvistettuja rajoituksia noudatetaan.

               5 artikla

               Asetuksen (EU) N:o 37/2010 liitteessä olevassa taulukossa 1 esitettyjä eläinperäisen elintarvikkeen markkinoille saattamisen aikaan sovellettavia MRL-arvoja sovelletaan valvottuihin tuotteisiin.

               6 artikla

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 21.3.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 152, 16.6.2009, s. 11.

                     (2)

                        Komission asetus (EU) N:o 37/2010, annettu 22 päivänä joulukuuta 2009, farmakologisesti vaikuttavista aineista ja niiden eläinperäisissä elintarvikkeissa esiintyvien jäämien enimmäismääriä koskevasta luokituksesta (EUVL L 15, 20.1.2010, s. 1).

                     (3)

                        Euroopan parlamentin ja neuvoston direktiivi 2001/82/EY, annettu 6 päivänä marraskuuta 2001, eläinlääkkeitä koskevista yhteisön säännöistä (EYVL L 311, 28.11.2001, s. 1).


title: KOMISSION TÄYTÄNTÖÖNPANOASETUS (EU) …/…, uuselintarvikkeen aseman määrittämistä koskevan kuulemisprosessin menettelyvaiheista uuselintarvikkeista annetun Euroopan parlamentin ja neuvoston asetuksen (EU) 2015/2283 mukaisesti

text:
               KOMISSION TÄYTÄNTÖÖNPANOASETUS (EU) …/…,

               annettu 19.3.2018,

               uuselintarvikkeen aseman määrittämistä koskevan kuulemisprosessin menettelyvaiheista uuselintarvikkeista annetun Euroopan parlamentin ja neuvoston asetuksen (EU) 2015/2283 mukaisesti

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon uuselintarvikkeista, Euroopan parlamentin ja neuvoston asetuksen (EU) N:o 1169/2011 muuttamisesta sekä Euroopan parlamentin ja neuvoston asetuksen (EY) N:o 258/97 ja komission asetuksen (EY) N:o 1852/2001 kumoamisesta annetun Euroopan parlamentin ja neuvoston asetuksen (EU) 2015/2283
                  1
                ja erityisesti sen 4 artiklan,

               sekä katsoo seuraavaa:

               (1)Asetuksessa (EU) 2015/2283 vahvistetaan uuselintarvikkeiden markkinoille saattamista ja käyttöä koskevat säännöt unionissa.

               (2)Asetuksen (EU) 2015/2283 4 artiklassa vahvistetaan uuselintarvikkeen aseman määrittämistä koskevan menettelyn perusperiaatteet. Kyseisen artiklan 1 kohdan mukaan elintarvikealan toimijoiden on varmennettava, kuuluuko elintarvike, jonka ne aikovat saattaa unionin markkinoille, kyseisen asetuksen soveltamisalaan.

               (3)Jotta voidaan määrittää uuselintarvikkeen asema tietyn elintarvikkeen osalta, olisi esitettävä kuulemispyyntö. Jäsenvaltioiden olisi todennettava tällaisten pyyntöjen asianmukaisuus. Sen vuoksi on tarpeen vahvistaa todentamisprosessia koskevat säännöt.

               (4)Sääntöjen tarkoituksena on varmistaa, että uuselintarvikkeen aseman määrittämistä koskeva kuulemispyyntö sisältää kaikki tiedot, jotka ovat tarpeen jäsenvaltioiden suorittamaa arviointia varten.

               (5)Sen varmistamiseksi, että elintarvikealan toimijoille ja kansalaisille ilmoitetaan uuselintarvikkeen asemasta, tätä koskevat tiedot olisi asetettava julkisesti saataville.

               (6)Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla
               Soveltamisala ja aihe

               Tässä asetuksessa vahvistetaan säännöt asetuksen (EU) 2015/2283 4 artiklan panemiseksi täytäntöön siltä osin kuin on kyse kuulemisprosessin menettelyvaiheista sen määrittämiseksi, kuuluuko elintarvike kyseisen asetuksen soveltamisalaan.

               2 artikla
               Määritelmät

               Euroopan parlamentin ja neuvoston asetuksessa (EY) N:o 178/2002
                  2
                ja asetuksessa (EU) 2015/2283 säädettyjen määritelmien lisäksi sovelletaan seuraavia määritelmiä:

               a)”kuulemispyynnöllä” tarkoitetaan elintarvikealan toimijan tekemää pyyntöä vastaanottavalle jäsenvaltiolle uuselintarvikkeen aseman määrittämiseksi tietyn elintarvikkeen osalta;

               b)”vastaanottavalla jäsenvaltiolla” tarkoitetaan jäsenvaltiota, jossa elintarvikealan toimija aikoo saattaa tietyn elintarvikkeen markkinoille ensimmäistä kertaa.

               3 artikla
               Kuulemispyynnön esittäminen

               1.Elintarvikealan toimijan on kuultava vastaanottavaa jäsenvaltiota asetuksen (EU) 2015/2283 4 artiklan 2 kohdan mukaisesti toimittamalla kyseiselle jäsenvaltiolle kuulemispyynnön.

               2.Jos elintarvikealan toimija aikoo saattaa elintarvikkeen markkinoille samanaikaisesti useissa jäsenvaltioissa, elintarvikealan toimijan on toimitettava kuulemispyyntö ainoastaan yhdelle näistä jäsenvaltioista.

               4 artikla
               Kuulemispyynnön sisältö ja esittäminen

               1.Kuulemispyyntö on toimitettava vastaanottavalle jäsenvaltiolle sähköisesti, ja sen on sisällettävä seuraavat:

               a)saatekirje;

               b)tekninen asiakirja-aineisto;

               c)liiteasiakirjat;

               d)selittävä huomautus, jossa selvennetään toimitettujen asiakirjojen tarkoitus ja merkitys.

               2.Edellä 1 kohdan a alakohdassa tarkoitettu saatekirje on laadittava liitteessä I esitetyn mallin mukaisesti.

               3.Edellä 1 kohdan b alakohdassa tarkoitetun teknisen asiakirja-aineiston on sisällettävä tiedot, joiden avulla vastaanottava jäsenvaltio voi päättää uuselintarvikkeen asemasta, ja se on laadittava liitteessä II esitetyn mallin mukaisesti.

               4.Poiketen siitä, mitä 3 kohdassa säädetään, hakijan ei tarvitse esittää kaikkia liitteessä II tarkoitettuja tietoja edellyttäen, että hakija on toimittanut jokaisesta puuttuvasta tiedosta todennettavissa olevat perustelut.

               5 artikla
               Kuulemispyynnön asianmukaisuuden todentamismenettelyt

               1.Vastaanottavan jäsenvaltion on viipymättä todennettava, täyttääkö kuulemispyyntö 4 artiklassa säädetyt vaatimukset.

               2.Jos elintarvikealan toimija ei esitä kuulemispyynnössä riittäviä tietoja, vastaanottavan jäsenvaltion on pyydettävä elintarvikealan toimijaa toimittamaan lisätietoja tai tekemään kuulemispyyntöön asiaankuuluvat päivitykset vastaanottavan jäsenvaltion ilmoittamassa määräajassa.

               3.Kuulemispyynnön ei katsota olevan asianmukainen, jos

               a)elintarvikealan toimija ei toimita pyydettyjä lisätietoja tai päivitettyä kuulemispyyntöä vastaanottavan jäsenvaltion ilmoittamassa määräajassa;

               b)toimitetut lisätiedot eivät ole riittävät sen toteamiseksi, että kuulemispyyntö on asianmukainen.

               4.Vastaanottavan jäsenvaltion on päätettävä kuulemispyynnön asianmukaisuudesta ja ilmoitettava viipymättä päätöksestä elintarvikealan toimijalle, muille jäsenvaltioille ja komissiolle. Jos kuulemispyynnön ei katsota olevan asianmukainen, vastaanottavan jäsenvaltion on esitettävä tämän johtopäätöksen perustelut.

               6 artikla
               Asianmukaisen kuulemispyynnön arviointimenettelyt

               1.Vastaanottavan jäsenvaltion on päätettävä uuselintarvikkeen asemasta neljän kuukauden kuluessa päivästä, jona se teki päätöksen kuulemispyynnön asianmukaisuudesta.

               2.Jos vastaanottava jäsenvaltio toteaa, ettei sillä ole elintarvikkeen osalta riittävää näyttöä uuselintarvikkeen asemasta päättämiseksi, se voi pyytää elintarvikealan toimijaa toimittamaan lisätietoja. Pyyntöön liittyvistä määräajoista on päätettävä yhdessä elintarvikealan toimijan kanssa.

               Vastaanottava jäsenvaltio voi kuulla muita jäsenvaltioita ja komissiota.

               3.Edellä 2 kohdassa tarkoitettu lisätietojen toimittamispyyntö ei saa johtaa 1 kohdassa tarkoitetun määräajan pidentämiseen, sanotun kuitenkaan rajoittamatta 4 kohdan soveltamista.

               4.Asianmukaisesti perustelluissa tapauksissa vastaanottava jäsenvaltio voi pidentää 1 kohdassa tarkoitettua määräaikaa enintään neljällä kuukaudella. Vastaanottavan jäsenvaltion on ilmoitettava päätöksestään elintarvikealan toimijalle, muille jäsenvaltioille ja komissiolle ja esitettävä päätöksen perustelut.

               5.Tehtyään elintarvikkeen osalta uuselintarvikkeen asemaa koskevan päätöksen vastaanottavan jäsenvaltion on viipymättä ilmoitettava päätöksestä elintarvikealan toimijalle, muille jäsenvaltioille ja komissiolle ja esitettävä perustelut tämän asetuksen 7 artiklan mukaisesti.

               7 artikla
               Uuselintarvikkeen asemaa ja julkaisemista koskevat tiedot

               1.Tämän asetuksen 6 artiklan 5 kohdassa tarkoitetun ilmoituksen on sisällettävä seuraavat:

               a)asianomaisen uuselintarvikkeen nimi ja kuvaus;

               b)lausunto siitä, että kyseinen elintarvike on uuselintarvike, ei ole uuselintarvike tai ei ole uuselintarvike ainoastaan ravintolisissä;

               c)edellä b alakohdassa tarkoitetun lausunnon perustelut;

               d)jos elintarvike on uuselintarvike, siihen asetuksen (EU) 2015/2283 3 artiklan 2 kohdan mukaisesti sovellettava asianmukaisin elintarvikeluokka.

               2.Komission on viipymättä saatettava uuselintarvikkeen asemaa koskevat tiedot julkisesti saataville komission verkkosivustolla.

               8 artikla
               Jäsenvaltioiden toimivaltaiset viranomaiset

               Jäsenvaltioiden on toimitettava komissiolle kansallisten toimivaltaisten viranomaisten ja tämän asetuksen soveltamista varten nimettyjen yhteyspisteiden yhteystiedot viimeistään 1 päivänä maaliskuuta 2018.

               Komissio julkaisee yhteystiedot komission verkkosivustolla viimeistään 1 päivänä toukokuuta 2018.

               9 artikla
               Luottamuksellisuus

               1.Elintarvikealan toimijat voivat pyytää vastaanottavaa jäsenvaltiota käsittelemään tiettyjä kuulemispyynnön osana toimitettuja tietoja luottamuksellisina, jos tällaisten tietojen paljastaminen voi vahingoittaa niiden kilpailuasemaa.

               2.Edellä olevaa 1 kohtaa sovellettaessa elintarvikealan toimijoiden on osoitettava vastaanottavalle jäsenvaltiolle, mitä osia toimitetuista tiedoista ne haluavat käsiteltävän luottamuksellisina, ja toimitettava kaikki tarvittavat tiedot luottamuksellisuutta koskevan pyyntönsä tueksi.

               3.Vastaanottavan jäsenvaltion on ilmoitettava elintarvikealan toimijalle näkemyksensä siitä, mitkä osat tiedoista pysyvät luottamuksellisina.

               Luottamuksellisuutta ei kuitenkaan sovelleta seuraaviin tietoihin:

               a)hakijan nimi ja osoite;

               b)elintarvikkeen nimi ja kuvaus;

               c)hakijan toimittama tiivistelmä tutkimuksista;

               d)tarpeen mukaan analyysimenetelmä tai -menetelmät.

               4.Jos muita jäsenvaltioita kuullaan 6 artiklan 2 kohdan toisen alakohdan nojalla, vastaanottavan jäsenvaltion on ilmoitettava komissiolle ja jäsenvaltioille kuulemispyynnön luottamuksellisuutta koskevista näkemyksistään.

               5.Saatuaan 3 kohdan mukaisen ilmoituksen elintarvikealan toimija voi peruuttaa kuulemispyyntönsä kolmen viikon kuluessa, minä aikana toimitettujen tietojen luottamuksellisuus säilytetään.

               6.Komissio ja jäsenvaltiot toteuttavat tarvittavat toimenpiteet varmistaakseen 3 kohdassa tarkoitettujen ja tämän asetuksen mukaisesti saamiensa tietojen asianmukaisen luottamuksellisuuden, lukuun ottamatta tietoja, jotka on julkaistava ihmisten terveyden suojelemiseksi.

               7.Jos elintarvikealan toimija peruuttaa tai on peruuttanut kuulemispyyntönsä 5 kohdan mukaisesti, komissio tai jäsenvaltiot eivät saa paljastaa tietoja, joiden osalta elintarvikealan toimija on pyytänyt luottamuksellista käsittelyä 1 kohdan nojalla.

               8.Edellä olevan 1–7 kohdan soveltaminen ei vaikuta sellaiseen tiedonvaihtoon komission ja jäsenvaltioiden välillä, joka on tarpeen tämän asetuksen nojalla toimitettujen kuulemispyyntöjen arvioimiseksi.

               10 artikla
               Voimaantulo ja soveltaminen

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 19.3.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 327, 11.12.2015, s. 1.

                     (2)

                        Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

    ---documentbreak---

               FI

               LIITE

               LIITE I

               UUSELINTARVIKKEEN ASEMAN MÄÄRITTÄMISTÄ KOSKEVAN KUULEMISPYYNNÖN SAATEKIRJEEN MALLI

               Jäsenvaltion toimivaltainen viranomainen

               Päiväys: ________

               Asia: Kuulemispyyntö uuselintarvikkeen aseman määrittämiseksi seuraavan elintarvikkeen osalta: _____________________________________________________________________

               Elintarvikealan toimija (toimijat) / kuuleva osapuoli:

               Yritys: __________________________________________________________________

               Osoite: ______________________________________________________________________

               Puhelin: __________________________________________________________________

               Sähköposti: _________________________________________________________________

               Yhteyshenkilö: ______________________________________________________________

               esittää tämän kuulemispyynnön määrittääkseen uuselintarvikkeen aseman seuraavan elintarvikkeen osalta ___________________________________________________________________________

               Kunnioittavasti

               Allekirjoitus ____________________________________

               Liitteet:

               Tekninen asiakirja

               Liiteasiakirjat

               Selittävä huomautus

               LIITE II

               TEKNISEN ASIAKIRJAN MALLI

               Eri tietojen välinen yhteys selvennetään selittävässä huomautuksessa. Tämä koskee erityisesti näyttöä, joka esitetään sen osoittamiseksi, että elintarviketta on käytetty unionissa ihmisravinnoksi merkittävässä määrin ennen 15. toukokuuta 1997, jos johtopäätösten tekemiseksi on otettava huomioon eri lähteistä peräisin olevia asiakirjoja.

               Jos vain asiakirjojen osat ovat merkityksellisiä uuselintarvikkeen aseman määrittämiseksi, nämä osat on esitettävä käyttämällä korostusta.

               Kaikkien elintarvikkeiden osalta on täytettävä 1 jakson kohdat.

               Uutteiden osalta on 1 jakson lisäksi täytettävä 2 jakson kohdat.

               Sellaisten elintarvikkeiden osalta, jotka on tuotettu menetelmällä, jota ei ole käytetty unionissa elintarviketuotannossa ennen 15. toukokuuta 1997, on täytettävä 1 jakson kohdat 1–3 ja 7 sekä 3 jakson kohdat.

               1 jakso: Kaikki elintarvikkeet (sellaisten elintarvikkeiden osalta, jotka on tuotettu menetelmällä, jota ei ole käytetty unionissa elintarviketuotannossa ennen 15. toukokuuta 1997, ainoastaan kohdat 1–3 ja 7)

                        1.
                              Elintarvikkeen kuvaus

                        1.1
                              Elintarvikkeen nimi

                        1.2
                              Elintarvikkeen yksityiskohtainen kuvaus, myös tieto siitä, koostuuko elintarvike asetuksen (EU) 2015/2283 3 artiklan 2 kohdan a alakohdan viii ja ix alakohdassa tarkoitetuista valmistetuista nanomateriaaleista

                        1.3
                              Uuselintarvikkeen ehdotettu elintarvikeluokka asetuksen (EU) 2015/2283 3 artiklan 2 kohdan a alakohdan mukaisesti (tarvittaessa)

                        2.
                              Elintarvikkeen ominaisuuksia ja/tai lähdettä koskevat lisätiedot (tarvittaessa)

                        A.
                              Organismit (mikro-organismit, sienet, levät, kasvit, eläimet)

                        2.1
                              Taksonominen nimi (täydellinen latinankielinen nimi, myös auktorin nimi)

                        2.2
                              Mahdolliset synonyymit, muut nimet

                        2.3
                              Eritelmä siitä, mihin organismin osaan käyttö unionissa ihmisravinnoksi ennen 15. toukokuuta 1997 viittaa (tarvittaessa)

                        2.4    Eritelmä puhtaudesta/pitoisuudesta

                        B.
                              Kemialliset aineet

                        2.5
                              CAS-numero(t) (jos annettu)

                        2.6
                              Kemiallinen nimi (kemialliset nimet) IUPAC-nimikkeistön sääntöjen mukaisesti

                        2.7
                              Mahdolliset synonyymit, kauppanimi, yleisnimi

                        2.8
                              Molekyyli- ja rakennekaavat

                        2.9
                              Eritelmä puhtaudesta/pitoisuudesta

                        3.
                              Käyttöolosuhteet

                        3.1
                              Miten elintarviketta aiotaan käyttää?

                        3.2
                              Tuotetyyppi (tuotetyypit), jossa (joissa) elintarviketta on tarkoitus käyttää

                        3.3
                              Taso/pitoisuus (tai tason vaihtelualue) tuotteessa (tuotteissa), jossa (joissa) elintarviketta on tarkoitus käyttää

                        4.
                              Tuotantoprosessi

                        4.1
                              Tuotantoprosessin yksityiskohtainen kuvaus. On esitettävä prosessikaavio, joka sisältää kuvauksen tuotantoprosessista.

                        5.
                              Elintarvikkeen käyttö unionissa ihmisravinnoksi ennen 15. toukokuuta 1997

                        5.1
                              Miten laajalti elintarviketta käytettiin unionissa merkittävässä määrin ennen 15. toukokuuta 1997? On ilmoitettava yksityiskohtaiset tiedot.

                        5.2
                              Miten laajalti elintarviketta käytettiin yhdessä jäsenvaltiossa merkittävässä määrin ennen 15. toukokuuta 1997? On ilmoitettava yksityiskohtaiset tiedot.

                        5.3
                              Käytettiinkö elintarviketta unionissa ainoastaan alueellisesti / hyvin paikallisesti ennen 15. toukokuuta 1997? On ilmoitettava yksityiskohtaiset tiedot.

                        5.4
                              Oliko elintarvike unionissa ennen 15. toukokuuta 1997 saatavilla ainesosana, joka oli tarkoitettu erityiselle kohderyhmälle (esim. erityisiin lääkinnällisiin tarkoituksiin tarkoitettu elintarvike)? On ilmoitettava yksityiskohtaiset tiedot.

                        6.
                              Kuulemiset, jotka koskevat saatavuutta unionissa

                        Jos elintarvikealan toimijat eivät ole varmoja siitä, ovatko heidän hallussaan olevat tiedot riittävät sen osoittamiseksi, että kyseistä elintarviketta on käytetty unionissa ihmisravinnoksi merkittävässä määrin ennen 15. toukokuuta 1997, ne voivat kuulla muita elintarvikealan toimijoita tai elintarvikealan toimijoiden järjestöjä kerätäkseen riittävät tiedot.

                        6.1
                              Onko muita elintarvikealan toimijoita tai elintarvikealan toimijoiden järjestöjä kuultu? On ilmoitettava yksityiskohtaiset tiedot.

                        6.2
                              Onko elintarviketta tällä hetkellä saatavilla unionin markkinoilla? On ilmoitettava yksityiskohtaiset tiedot.

                        7.
                              Lisätiedot

                        7.1
                              Onko olemassa tietoa siitä, että kyseistä tuotetta käytetään unionissa lääkkeenä direktiivin 2001/83/EY
                           1
                         mukaisesti?

                        7.2
                              Onko olemassa muita tietoja, joista voisi olla apua uuselintarvikkeen aseman määrittämisessä? On esitettävä kaikki tiedot, joilla on merkitystä, vaikkei niitä olisikaan nimenomaisesti pyydetty.

               2 jakso: Uutteet

                        8.
                              Uutteet

                        8.1
                              Uutteen lähdeainetta koskevat mahdolliset lisätiedot, jos niitä ei ole annettu 1 jaksossa. On ilmoitettava yksityiskohtaiset tiedot.

                        8.2
                              Uutteen erittely. On ilmoitettava yksityiskohtaiset tiedot.

                        8.3
                              Jos elintarvike on uutettu elintarvikelähteestä, onko joidenkin uutteen ainesosien saanti elintarvikkeesta suurempi kuin näiden ainesosien saanti elintarvikelähteestä? On ilmoitettava yksityiskohtaiset tiedot.

               3 jakso: Elintarvikkeet, jotka on tuotettu menetelmällä, jota ei ole käytetty unionissa elintarviketuotannossa ennen 15. toukokuuta 1997

                        9.
                              Tuotantoprosessi

                        9.1
                              Tuotantoprosessin yksityiskohtainen kuvaus. On esitettävä prosessikaavio, joka sisältää kuvauksen tuotantoprosessista.

                        9.2
                              Vaikuttaako elintarvikkeen rakenne tai koostumus sen ravintoarvoon, aineenvaihduntaan tai ei-toivottujen aineiden pitoisuuksiin elintarvikkeen valmistusprosessista johtuvista syistä?

                        On ilmoitettava yksityiskohtaiset tiedot.

                        9.3
                              Onko elintarvike tuotettu lähteestä, joka ei tavallisesti sellaisenaan sisälly ruokavalioon? On ilmoitettava yksityiskohtaiset tiedot.

                     (1)

                        Euroopan parlamentin ja neuvoston direktiivi 2001/83/EY, annettu 6 päivänä marraskuuta 2001, ihmisille tarkoitettuja lääkkeitä koskevista yhteisön säännöistä (EYVL L 311, 28.11.2001, s. 67).


title: KOMISSION TÄYTÄNTÖÖNPANOASETUS (EU) …/…, Euroopan parlamentin ja neuvoston direktiivin (EU) 2016/1148 soveltamista koskevista säännöistä niiden seikkojen, jotka digitaalisen palvelun tarjoajien on otettava huomioon verkko- ja tietojärjestelmien turvallisuudelle aiheutuvien riskien hallitsemiseksi, sekä poikkeaman vaikutuksen merkittävyyden määrittämistä koskevien parametrien täsmentämiseksi

text:
               KOMISSION TÄYTÄNTÖÖNPANOASETUS (EU) …/…,

               annettu 30.1.2018,

               Euroopan parlamentin ja neuvoston direktiivin (EU) 2016/1148 soveltamista koskevista säännöistä niiden seikkojen, jotka digitaalisen palvelun tarjoajien on otettava huomioon verkko- ja tietojärjestelmien turvallisuudelle aiheutuvien riskien hallitsemiseksi, sekä poikkeaman vaikutuksen merkittävyyden määrittämistä koskevien parametrien täsmentämiseksi

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon toimenpiteistä yhteisen korkeatasoisen verkko- ja tietojärjestelmien turvallisuuden varmistamiseksi koko unionissa 6 päivänä heinäkuuta 2016 annetun Euroopan parlamentin ja neuvoston direktiivin (EU) 2016/1148
                  1
                ja erityisesti sen 16 artiklan 8 kohdan,

               sekä katsoo seuraavaa:

               (1)Direktiivin (EU) 2016/1148 mukaan digitaalisen palvelun tarjoajat ovat vapaita toteuttamaan asianmukaisina ja oikeasuhteisina pitämänsä tekniset ja organisatoriset toimenpiteet hallitakseen riskejä, joita kohdistuu niiden verkko- ja tietojärjestelmien turvallisuuteen, kunhan näillä toimenpiteillä varmistetaan asianmukainen turvallisuuden taso ja niissä otetaan huomioon kyseisessä direktiivissä esitetyt seikat.

               (2)Määrittäessään asianmukaisia ja oikeasuhteisia teknisiä ja organisatorisia toimenpiteitä digitaalisen palvelun tarjoajien olisi omaksuttava tietoturvallisuuteen järjestelmällinen ja riskiperustainen lähestymistapa.

               (3)Järjestelmien ja tilojen turvallisuuden varmistamiseksi digitaalisen palvelun tarjoajien olisi toteutettava arviointi- ja analyysimenettelyt, joissa olisi otettava huomioon verkko- ja tietojärjestelmien järjestelmällinen hallinta, fyysinen turvallisuus ja ympäristön turvallisuus, toimitusvarmuus ja verkko- ja tietojärjestelmiin pääsyn valvonta.

               (4)Kun digitaalisen palvelun tarjoajat tekevät riskianalyysia verkko- ja tietojärjestelmien järjestelmällisen hallinnan yhteydessä, niitä olisi kannustettava tunnistamaan tietynlaisia riskejä ja kvantifioimaan niiden merkitys esimerkiksi yksilöimällä elintärkeisiin hyödykkeisiin kohdistuvia uhkia sekä sitä, miten ne voivat vaikuttaa toimintaan ja miten niitä voitaisiin parhaiten vähentää nykyisten valmiuksien ja resurssivaatimusten perusteella.

               (5)Henkilöstöpolitiikka voisi pohjata osaamisen hallintaan, mihin sisältyvät myös turvallisuuteen liittyvien taitojen kehittämistä ja tietoisuuden lisäämistä koskevat näkökohdat. Kun digitaalisen palvelun tarjoajat päättävät toimintavarmuutta koskevien politiikkojen valinnasta, niitä olisi kannustettava ottamaan huomioon näkökohtia, jotka liittyvät muutosjohtamiseen, haavoittuvuustekijöiden hallintaan, toimintatapojen ja hallintokäytäntöjen vakiinnuttamiseen sekä järjestelmäkartoitukseen.

               (6)Turvallisuusrakenteita koskevaan politiikkaan voisi sisältyä erityisesti verkkojen ja järjestelmien eriyttäminen ja erityisiä turvatoimenpiteitä keskeisille toiminnolle kuten hallinnolle. Verkkojen ja järjestelmien eriyttäminen voisi antaa digitaalisen palvelun tarjoajalle mahdollisuuden erottaa esimerkiksi datavirtoja ja laskentaresursseja sen mukaan, kuuluvatko ne asiakkaalle, asiakasryhmälle, digitaalisen palvelun tarjoajalle vai kolmansille osapuolille.

               (7)Fyysisen turvallisuuden ja ympäristön turvallisuuden osalta toteutettavilla toimenpiteillä olisi varmistettava organisaation verkko- ja tietojärjestelmien suojaaminen vahingoilta, joita aiheutuu poikkeamista, kuten varkaudet, tulipalo, tulva tai muut sääolojen vaikutukset taikka televiestintä- tai sähkökatkot.

               (8)Esimerkiksi sähkön, polttoaineen tai jäähdytyksen toimitusvarmuus voi kattaa sellaisen toimitusketjun varmuuden, johon sisältyy erityisesti ulkopuolisten toimeksisaajien ja alihankkijoiden ja näiden hallinnon turvallisuus. Kriittisten resurssien jäljitettävyydellä viitataan digitaalisen palvelun tarjoajan kykyyn tunnistaa kyseisten resurssien lähteet ja pitää niistä kirjaa.

               (9)Digitaalisten palvelujen käyttäjien olisi käsitettävä luonnolliset henkilöt ja oikeushenkilöt, jotka ovat verkossa toimivan markkinapaikan tai pilvipalvelun asiakkaita tai tilaajia tai käyvät verkossa toimivan hakukoneen sivustolla tekemässä avainsanahakuja.

               (10)Poikkeaman vaikutusten merkittävyyttä määritettäessä tässä asetuksessa esitettyjä tapauksia olisi pidettävä suuntaa-antavana luettelona merkittävistä poikkeamista. Tämän asetuksen täytäntöönpanosta ja yhteistyöryhmän työstä saatuja kokemuksia olisi hyödynnettävä tiedon keräämiseksi riskejä ja poikkeamia koskevista parhaista käytännöistä direktiivin (EU) 2016/1148 11 artiklan 3 kohdan i alakohdan mukaisesti ja keskusteltaessa kyseisen kohdan m alakohdan mukaisesti järjestelyistä, jotka koskevat raportointia poikkeamailmoituksista. Tuloksena voisi olla kattavat suuntaviivat ilmoittamista koskevien parametrien määrällisille kynnyksille, joiden ylittyminen käynnistää direktiivin (EU) 2016/1148 16 artiklan 3 kohdan mukaisen digitaalisen palvelun tarjoajien ilmoitusvelvollisuuden. Komissio voisi tarvittaessa harkita myös tässä asetuksessa säädettyjen kynnysten tarkistamista.

               (11)Jotta toimivaltaiset viranomaiset voisivat saada tiedon uusista mahdollisista riskeistä, digitaalisen palvelun tarjoajia olisi kannustettava ilmoittamaan vapaaehtoisesti kaikista poikkeamista, joihin liittyy niille aikaisemmin tuntemattomia piirteitä, kuten uusista haavoittuvuuden hyväksikäyttömenetelmistä, hyökkäysvektoreista tai uhkatoimijoista, haavoittuvuuksista ja vaaratekijöistä.

               (12)Tätä asetusta olisi sovellettava sitä päivää seuraavasta päivästä, jolloin määräaika direktiivin (EU) 2016/1148 saattamiselle osaksi kansallista lainsäädäntöä umpeutuu.

               (13)Tässä asetuksessa säädetyt toimenpiteet ovat direktiivin (EU) 2016/1148 22 artiklassa tarkoitetun verkko- ja tietojärjestelmien turvallisuutta käsittelevän komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Kohde

               Tässä asetuksessa täsmennetään seikat, jotka digitaalisen palvelun tarjoajien on otettava huomioon määrittäessään ja toteuttaessaan toimenpiteitä niiden verkko- ja tietojärjestelmien turvallisuuden tason säilyttämiseksi, joita ne käyttävät direktiivin (EU) 2016/1148 liitteessä III tarkoitettujen palvelujen tarjoamiseen, sekä parametrit, jotka on otettava huomioon määritettäessä, onko poikkeamalla merkittävä vaikutus kyseisten palvelujen tarjoamiseen.

               2 artikla

               Tietoturvan osatekijät

               1. Direktiivin (EU) 2016/1148 16 artiklan 1 kohdan a alakohdassa tarkoitettu järjestelmien ja tilojen turvallisuus tarkoittaa verkko- ja tietojärjestelmien ja niiden fyysisen ympäristön turvallisuutta, ja se sisältää seuraavat osatekijät:

               a)verkko- ja tietojärjestelmien järjestelmällinen hallinta, jolla tarkoitetaan tietojärjestelmien kartoitusta sekä sitä, että vahvistetaan joukko aiheellisia toimintaperiaatteita, jotka koskevat tietoturvan hallintaa, riskianalyysi mukaan lukien, henkilöstöresursseja, toimintavarmuutta, turvallisuusrakenteita, tietojen ja järjestelmien elinkaaren turvallista hallinnointia sekä tarvittaessa salausta ja sen hallintaa;

               b)
                  fyysinen turvallisuus ja ympäristön turvallisuus, joilla tarkoitetaan, että käytettävissä on joukko toimenpiteitä digitaalisen palvelun tarjoajien verkko- ja tietojärjestelmien suojaamiseksi vahingoilta siten, että käytetään kaikki vaaratekijät kattavaa riskiperusteista lähestymistapaa, jotta voidaan puuttua esimerkiksi järjestelmähäiriöistä, inhimillisistä virheistä, pahantahtoisista teoista tai luonnonilmiöistä aiheutuviin tilanteisiin;

               c)toimitusvarmuus, jolla tarkoitetaan asianmukaisten toimintaperiaatteiden vahvistamista ja ylläpitämistä, jotta voidaan turvata palvelujen tarjoamisessa käytettävien kriittisten resurssien saatavuus ja tarvittaessa jäljitettävyys;

               d)verkko- ja tietojärjestelmiin pääsyn valvonta, millä tarkoitetaan, että käytettävissä on joukko toimenpiteitä sen varmistamiseksi, että fyysinen ja looginen pääsy verkko- ja tietojärjestelmiin, mukaan lukien verkko- ja tietojärjestelmien hallinnollinen turvallisuus, sallitaan tai sitä rajoitetaan liiketoiminnan ja turvallisuuden vaatimusten perusteella.

               2. Direktiivin (EU) 2016/1148 16 artiklan 1 kohdan b alakohdassa tarkoitetun poikkeamien käsittelyn osalta digitaalisen palvelun tarjoajien toteuttamiin toimenpiteisiin on sisällyttävä

               a)havaitsemiseen tarkoitetut prosessit ja menetelmät, joita pidetään yllä ja testataan sen varmistamiseksi, että saadaan ajoissa ja asianmukaisesti tieto poikkeavista tapahtumista;

               b)prosessit ja toimintaperiaatteet, jotka koskevat poikkeamista ilmoittamista sekä heikkouksien ja haavoittuvuuksien tunnistamista digitaalisen palvelun tarjoajien tietojärjestelmissä;

               c)reagointi noudattaen vahvistettuja menettelyjä ja raportointi toteutettujen toimenpiteiden tuloksista;

               d)arvio poikkeaman vakavuudesta, sen analysoinnista saadun tietämyksen dokumentointi ja sellaisen asiaan liittyvän tiedon kerääminen, jota voidaan käyttää todisteena ja jonka avulla voidaan tukea jatkuvaa parantamista.

               3. Direktiivin (EU) 2016/1148 16 artiklan 1 kohdan c alakohdassa tarkoitettu liiketoiminnan jatkuvuuden hallinta tarkoittaa organisaation kykyä säilyttää häiriön jälkeen palvelujen toimittaminen hyväksyttävällä ennalta määritellyllä tasolla tai tarvittaessa palauttaa se sille tasolle, ja siihen on sisällyttävä

               a)liiketoiminnan vaikutusanalyysiin perustuvien sellaisten varautumissuunnitelmien laatiminen, joilla varmistetaan digitaalisen palvelun tarjoajien palvelujen jatkuvuus ja jotka arvioidaan ja testataan säännöllisesti esimerkiksi harjoituksilla;

               b)palautumisvalmiudet, jotka arvioidaan ja testataan säännöllisesti esimerkiksi harjoituksilla.

               4. Direktiivin (EU) 2016/1148 16 artiklan 1 kohdan d alakohdassa tarkoitettuihin seurantaan, tarkastuksiin ja testaukseen on sisällyttävä seuraavia koskevien toimintaperiaatteiden vahvistaminen ja ylläpitäminen:

               a)suunnitellun havainto- tai mittaussarjan toteuttaminen sen arvioimiseksi, toimivatko verkko- ja tietojärjestelmät niin kuin on tarkoitus;

               b)tarkastukset ja todentaminen sen varmistamiseksi, että standardia tai suuntaviivoja noudatetaan, tiedot on tallennettu oikein ja toimivuuden ja tehokkuuden tavoitteet toteutuvat;

               c)prosessi, jolla on tarkoitus saada selville puutteet verkko- ja tietojärjestelmän turvamekanismeissa, joilla suojataan tiedot ja ylläpidetään toimintoja. Tällaisen prosessin on katettava toimintojen kulkuun liittyvät tekniset prosessit ja henkilöstö.

               5. Direktiivin (EU) 2016/1148 16 artiklan 1 kohdan e alakohdassa tarkoitetuilla kansainvälisillä standardeilla tarkoitetaan Euroopan parlamentin ja neuvoston asetuksen (EU) N:o 1025/2012
                  2
                2 artiklan 1 kohdan a alakohdassa tarkoitettuja kansainvälisen standardointielimen vahvistamia standardeja. Direktiivin (EU) 2016/1148 19 artiklan mukaan voidaan käyttää myös verkko- ja tietojärjestelmien turvallisuuden kannalta merkityksellisiä eurooppalaisia tai kansainvälisesti hyväksyttyjä standardeja ja eritelmiä, olemassa olevat kansalliset standardit mukaan lukien.

               6. Digitaalisen palvelun tarjoajien on varmistettava, että ne asettavat toimivaltaisen viranomaisen saataville asianmukaiset asiakirjat, joiden nojalla tämä voi todentaa, että 1, 2, 3, 4 ja 5 kohdassa esitettyjä tietoturvan osatekijöitä noudatetaan.

               3 artikla

               Parametrit, jotka on otettava huomioon määritettäessä, onko poikkeaman vaikutus merkittävä

               1. Direktiivin (EU) 2016/1148 16 artiklan 4 kohdan a alakohdassa tarkoitetun niiden käyttäjien lukumäärän, joihin poikkeama vaikuttaa, ja erityisesti niiden käyttäjien lukumäärän, jotka ovat riippuvaisia kyseessä olevasta palvelusta omien palvelujensa tarjoamiseksi, osalta digitaalisen palvelun tarjoajan on voitava arvioida jompikumpi seuraavista:

               a)niiden luonnollisten henkilöiden ja oikeushenkilöiden lukumäärä, joihin poikkeama vaikuttaa ja joiden kanssa on tehty sopimus palvelun tarjoamisesta; tai

               b)niiden käyttäjien lukumäärä, joihin poikkeama vaikuttaa ja jotka ovat käyttäneet palvelua erityisesti aikaisempien liikennetietojen perusteella.

               2. Direktiivin (EU) 2016/1148 16 artiklan 4 kohdan b alakohdassa tarkoitetulla poikkeaman kestolla tarkoitetaan aikaa siitä, kun palvelun saatavuuden, aitouden, eheyden tai luottamuksellisuuden suhteen asianmukainen tarjonta on keskeytynyt, palautumiseen asti.

               3. Direktiivin (EU) 2016/1148 16 artiklan 4 kohdan c alakohdassa tarkoitetun maantieteellisen levinneisyyden alueen, johon poikkeama vaikuttaa, suhteen digitaalisen palvelun tarjoajan on voitava selvittää, vaikuttaako poikkeama sen palvelujen tarjontaan tietyissä jäsenvaltioissa.

               4. Direktiivin (EU) 2016/1148 16 artiklan 4 kohdan d alakohdassa tarkoitettu palvelun toiminnan häiriön laajuus on mitattava suhteessa yhteen tai useampaan seuraavista tekijöistä, joita poikkeama heikentää: tietojen tai niihin liittyvien palvelujen saatavuus, aitous, eheys tai luottamuksellisuus.

               5. Direktiivin (EU) 2016/1148 16 artiklan 4 kohdan e alakohdassa tarkoitetun talouden ja yhteiskunnan toimintoihin kohdistuvan vaikutuksen laajuuden osalta digitaalisen palvelun tarjoajan on voitava päätellä eräiden tietojen – esimerkiksi sopimussuhteet asiakkaan kanssa tai tarvittaessa niiden käyttäjien mahdollinen lukumäärä, joihin poikkeama vaikuttaa – perusteella, onko poikkeamasta aiheutunut käyttäjille merkittäviä aineellisia tai aineettomia menetyksiä esimerkiksi terveyden, turvallisuuden tai omaisuusvahinkojen osalta.

               6. Edellä olevien 1, 2, 3, 4 ja 5 kohdan vaatimusten täyttämiseksi digitaalisen palvelun tarjoajia ei vaadita keräämään lisätietoja, joihin niillä ei ole pääsyä.

               4 artikla

               Poikkeaman merkittävä vaikutus

               1. Poikkeamaa on pidettävä vaikutukseltaan merkittävänä, jos vähintään yksi seuraavista on toteutunut:

               a)digitaalisen palvelun tarjoajan tarjoama palvelu on ollut poissa saatavilta yli 5 000 000 käyttäjätuntia; käyttäjätunnilla tarkoitetaan niiden unionin käyttäjien lukumäärää, joihin poikkeama vaikuttaa, 60 minuutin aikana;

               b)poikkeama on johtanut digitaalisen palvelun tarjoajan tai kyseisen tarjoajan verkko- ja tietojärjestelmän välityksellä saatavilla olevien tallennettujen, siirrettävien tai käsiteltävien tietojen tai niihin liittyvien palvelujen eheyden, aitouden tai luottamuksellisuuden menetykseen, joka vaikuttaa useampaan kuin 100 000 käyttäjään unionissa;

               c)poikkeamasta on aiheutunut riski yleiselle järjestykselle tai turvallisuudelle tai se on aiheuttanut kuolemanvaaran;

               d)poikkeama on aiheuttanut vähintään yhdelle käyttäjälle unionissa aineellista vahinkoa yli 1 000 000 euron arvosta.

               2. Komissio voi tarkistaa 1 kohdassa vahvistettuja kynnyksiä yhteistyöryhmän direktiivin (EU) 2016/1148 11 artiklan 3 kohdan mukaisia tehtäviä suorittaessaan keräämien parhaiden käytäntöjen ja kyseisen 11 artiklan 3 kohdan m alakohdan mukaisten keskustelujen pohjalta.

               5 artikla

               Voimaantulo

               1)Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               2)Sitä sovelletaan 10 päivästä toukokuuta 2018.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 30.1.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 194, 19.7.2016, s. 1.

                     (2)

                        Euroopan parlamentin ja neuvoston asetus (EU) N:o 1025/2012, annettu 25 päivänä lokakuuta 2012, eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta (EUVL L 316, 14.11.2012, s. 12).


title: Komission täytäntöönpanoasetus (EU) 2018/1586, annettu 22 päivänä lokakuuta 2018, rannalta vedettävillä nuotilla Kroatian aluevesillä kalastettaessa sovellettavaa vähimmäisetäisyyttä rannikolta, veden vähimmäissyvyyttä ja kalastuksen kieltämistä suojeltujen luontotyyppien yläpuolella koskevan poikkeuksen myöntämiseksi neuvoston asetuksesta (EY) N:o 1967/2006

text:
                  23.10.2018

                  FI

                  Euroopan unionin virallinen lehti

                  L 264/16

         KOMISSION TÄYTÄNTÖÖNPANOASETUS (EU) 2018/1586,
         annettu 22 päivänä lokakuuta 2018,
         rannalta vedettävillä nuotilla Kroatian aluevesillä kalastettaessa sovellettavaa vähimmäisetäisyyttä rannikolta, veden vähimmäissyvyyttä ja kalastuksen kieltämistä suojeltujen luontotyyppien yläpuolella koskevan poikkeuksen myöntämiseksi neuvoston asetuksesta (EY) N:o 1967/2006
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kalavarojen kestävää hyödyntämistä koskevista hoitotoimenpiteistä Välimerellä 21 päivänä joulukuuta 2006 annetun neuvoston asetuksen (EY) N:o 1967/2006 (1) sekä erityisesti sen 4 artiklan 5 kohdan ja 13 artiklan 5 ja 10 kohdan,
         sekä katsoo seuraavaa:

                     (1)

                     Asetuksen (EY) N:o 1967/2006 4 artiklan 1 kohdassa kielletään trooliverkoilla, pohjaharoilla, sulkupyydyksillä, kurenuotilla, alukselta vedettävillä nuotilla, rannalta vedettävillä nuotilla ja niiden kaltaisilla verkoilla tapahtuva kalastus meriheinää (erityisesti Posidonia oceanica) tai muita meressä kasvavia siemenkasveja kasvavan merenpohjan yläpuolella.

                     (2)

                     Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 4 artiklan 1 kohdan ensimmäisestä alakohdasta edellyttäen, että tietyt 4 artiklan 5 kohdassa säädetyt edellytykset täyttyvät.

                     (3)

                     Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

                     (4)

                     Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 1 kohdan toisessa alakohdassa sekä 13 artiklan 5 ja 9 kohdassa säädetyt edellytykset täyttyvät.

                     (5)

                     Komissio vastaanotti 26 päivänä tammikuuta 2016 Kroatialta pyynnön poiketa kyseisen asetuksen 13 artiklan 1 kohdasta kalastettaessa perinteisillä rannalta vedettävillä suuren silmäkoon šabakun-nuotilla isopiikkimakrillia (Seriola dumerili), kalastettaessa perinteisillä rannalta vedettävillä oližnica-nuotilla suomuhopeakylkeä (Atherina boyeri) ja perinteisillä rannalta vedettävillä girarica- ja migavica-nuotilla pikkupikarellia (Spicara smaris) Kroatian aluevesillä.

                     (6)

                     Kroatia pyysi samalla pikkupikarellin (Spicara smaris) kalastukseen käytettävien perinteisten rannalta vedettävien girarica- ja migavica-nuottien osalta poikkeusta asetuksen (EY) N:o 1967/2006 4 artiklan 1 kohdan ensimmäisestä alakohdasta.

                     (7)

                     Pyyntö koskee Kroatian jo valtuuttamia kalastustoimenpiteitä ja kattaa alukset, joista on vähintään viiden vuoden ajalta kirjattuja saaliita ja joita käytetään asetuksen (EY) N:o 1967/2006 19 artiklan 2 kohdan nojalla ministerin asetuksella (2)30 päivänä maaliskuuta 2018 Kroatian käyttöön ottaman hoitosuunnitelman mukaisesti (jäljempänä ’Kroatian hoitosuunnitelma’).

                     (8)

                     Tieteellis-teknis-taloudellinen kalastuskomitea (STECF) arvioi huhtikuussa ja lokakuussa 2016 Kroatian esittämää poikkeuspyyntöä ja siihen liittyvää hoitosuunnitelman luonnosta. Komitea katsoi, että tarvitaan lisäselvityksiä käytetyistä pyydyksistä ja sivusaaliista sekä tarkennuksia valvontatietoihin ja tieteelliseen dataan. Kroatia toimitti asianmukaiset selvitykset komissiolle ja tarkasti hoitosuunnitelmaansa lisäämällä siihen kalustonhallintaa, tiedonkeruuta ja valvontaa koskevia lisätoimenpiteitä.

                     (9)

                     Kroatian pyytämät poikkeukset täyttävät asetuksen (EY) N:o 1967/2006 4 artiklan 5 kohdassa ja 13 artiklan 5 ja 9 kohdassa säädetyt edellytykset.

                     (10)

                     Kroatian pitkästä rannikosta ja lukuisista saarista koostuvan maantieteellisen rakenteen ja kohdelajien ainoastaan tiettyihin paikkoihin ja tietyille vyöhykkeille rannikkoalueilla alle 50 metrin vedensyvyyksissä rajoittuvan alueellisen jakautumisen vuoksi kalastukseen liittyy maantieteellisiä erityisrajoitteita. Pyyntialue on näin ollen pieni.

                     (11)

                     Pikkupikarellin osalta pyyntö koskee alusten, joiden kokonaispituus on enintään 12 metriä ja moottoriteho enintään 85 kilowattia ja joilla on perinteisesti Posidoniaa kasvavan merenpohjan yläpuolella käytetyt pohjassa vedettävät verkot, asetuksen (EY) N:o 1967/2006 4 artiklan 5 kohdan ensimmäisen alakohdan mukaisesti harjoittamia kalastustoimia. Lisäksi pikkupikarellin kalastus koskee noin viittä prosenttia Posidonia oceanica -meriheinää kasvavasta merenpohjasta hoitosuunnitelman kattamalla alueella ja alle viittä prosenttia kaikesta meriheinää kasvavasta merenpohjasta Kroatian aluevesillä, asetuksen (EY) N:o 1967/2006 4 artiklan 5 kohdan ensimmäisen alakohdan ii ja iii alakohdan vaatimusten mukaisesti.

                     (12)

                     Kalastus ei ole mahdollista millään muilla pyydyksillä, sillä ainoastaan rannalta vedettävillä nuotilla on tämän tyyppisen kalastuksen harjoittamiseen tarvittavat tekniset ominaisuudet.

                     (13)

                     Kalastuksella ei ole merkittävää vaikutusta meriympäristöön, sillä rannalta vedettävät nuotat ovat hyvin valikoivia pyydyksiä, ne eivät koske merenpohjaan eikä niitä voi käyttää Posidonia oceanica -meriheinää kasvavan merenpohjan yläpuolella.

                     (14)

                     Pyyntö kattaa 87 alusta. Kroatian pyytämä poikkeus koskee näin ollen vähäistä määrää aluksia rannalta vedettävillä nuotilla kalastusta harjoittavan kalastuslaivaston suureen toiminta-alueeseen nähden, ja se vastaa yhtä prosenttia kalastuslaivastosta ja kahta prosenttia bruttovetoisuudesta.

                     (15)

                     Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan mukaisesti.

                     (16)

                     Kroatian hoitosuunnitelmassa vahvistetaan kaikki kyseisiä kalastuksia koskevat määritelmät ja taataan asetuksen (EY) N:o 1967/2006 13 artiklan 9 kohdan mukaisesti, ettei pyyntiponnistus kasva tulevaisuudessa, sillä kalastusluvat myönnetään ainoastaan tietyille 87 alukselle, joilla on Kroatian myöntämä kalastuslupa. Tässä yhteydessä todetaan, että Kroatian hoitosuunnitelman ja ministerin asetuksen mukaisesti rannalta vedettävillä migavica-, girarica- ja šabakun-nuotilla harjoitettavalle kalastukselle ei ole suunnitteilla pyyntialueita kalastusalueella A ja että rannalta vedettävät oližnica-nuotat sallitaan ainoastaan kalastuksen osa-alueilla E4 ja F2. Lisäksi rannalta vedettävien nuottien käyttö kielletään kansallispuistoissa ja erityisissä elinympäristöissä.

                     (17)

                     Kyseiset kalastustoimet täyttävät asetuksen (EY) N:o 1967/2006 4 artiklan vaatimukset. Nuottia vedetään vesimassassa eivätkä ne koske merenpohjaan.

                     (18)

                     Asetuksen (EY) N:o 1967/2006 8 artiklan 1 kohdan h alakohdan vaatimuksia ei sovelleta, koska ne koskevat troolareita.

                     (19)

                     Asetuksen (EY) N:o 1967/2006 9 artiklan 3 kohdassa tarkoitettua vähimmäissilmäkokoa koskevan vaatimuksen osalta komissio panee merkille, että kalastettaessa perinteisillä rannalta vedettävillä oližnica-nuotilla suomuhopeakylkeä (Atherina boyeri) Kroatia salli hoitosuunnitelmassaan kyseisen asetuksen 9 artiklan 7 kohdan mukaisesti poikkeamisen kyseisen asetuksen 9 artiklan 3 kohdasta, sillä kyseiset kalastustoimet ovat erittäin valikoivia, niillä on hyvin vähäinen vaikutus meriympäristöön eivätkä 4 artiklan 5 kohdan säännökset koske niitä.

                     (20)

                     Komissio huomauttaa, että Kroatia ei ollut sallinut hoitosuunnitelmassaan poikkeamista asetuksen (EY) N:o 1967/2006 9 artiklan 3 kohdan vaatimuksista kalastettaessa perinteisillä rannalta vedettävillä suuren silmäkoon šabakun-nuotilla isopiikkimakrillia (Seriola dumerili) ja kalastettaessa perinteisillä rannalta vedettävillä girarica- ja migavica-nuotilla pikkupikarellia (Spicara smaris).

                     (21)

                     Kyseisiä kalastustoimia harjoitetaan hyvin lähellä rannikkoa eivätkä ne siten häiritse muiden alusten toimia.

                     (22)

                     Hoitosuunnitelmassa varmistetaan, että asetuksen (EY) N:o 1967/2006 liitteessä III mainittujen lajien saaliit ovat hyvin vähäiset, sillä kohdelajit ovat isopiikkimakrilli (Seriola dumerili), suomuhopeakylki (Atherina boyeri) ja pikkupikarelli (Spicara smaris), joita ei mainita asetuksen (EY) N:o 1967/2006 liitteessä III, ja kalastustoimet ovat hyvin valikoivia.

                     (23)

                     Kalastustoimet ovat hyvin valikoivia eivätkä ne kohdistu pääjalkaisiin.

                     (24)

                     Hoitosuunnitelmat sisältävät kalastustoiminnan valvontatoimia, joista säädetään asetuksen (EY) N:o 1967/2006 4 artiklan 5 kohdan viidennessä alakohdassa ja 13 artiklan 9 kohdan kolmannessa alakohdassa, joten neuvoston asetuksen (EY) N:o 1224/2009 (3) 14 artiklassa vahvistetut edellytykset täyttyvät.

                     (25)

                     Pyydetyt poikkeukset olisi sen vuoksi myönnettävä.

                     (26)

                     Kroatian olisi raportoitava komissiolle säännöllisin väliajoin ja Kroatian hoitosuunnitelmaan sisältyvän valvontasuunnitelman mukaisesti.

                     (27)

                     Poikkeuksen kestolle asetettava aikaraja tekee mahdolliseksi varmistaa nopeasti asianmukaiset korjaavat hoitotoimenpiteet, jos komissiolle toimitettavasta raportista käy ilmi, että hyödynnettävän kannan suojelun taso on heikko, ja sen myötä on mahdollista lujittaa tieteellistä pohjaa hoitosuunnitelman parantamiseksi.

                     (28)

                     Asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Poikkeus

               1.   Asetuksen (EY) N:o 1967/2006 4 artiklan 1 kohtaa ei sovelleta Kroatian aluevesillä pikkupikarellin (Spicara smaris) kalastukseen rannalta vedettävillä girarica- ja migavica-nuotilla.

               2.   Asetuksen (EY) N:o 1967/2006 13 artiklan 1 kohdan ensimmäistä alakohtaa ei sovelleta Kroatian aluevesillä

                           a)

                           isopiikkimakrillin (Seriola dumerili) kalastukseen rannalta vedettävillä suuren silmäkoon šabakun-nuotilla,

                           b)

                           suomuhopeakyljen (Atherina boyeri) kalastukseen rannalta vedettävillä oližnica-nuotilla, ja

                           c)

                           pikkupikarellin (Spicara smaris) kalastukseen rannalta vedettävillä girarica- ja migavica-nuotilla.

               3.   Edellä 1 ja 2 kohdassa tarkoitettuja rannalta vedettäviä nuottia käytetään aluksissa

                           a)

                           joilla on Kroatian asetuksen (EY) N:o 1967/2006 19 artiklan mukaisesti hyväksymässä hoitosuunnitelmassa esitetty rekisteröintinumero,

                           b)

                           joilla on kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa, ja

                           c)

                           joilla on kalastuslupa ja jotka noudattavan toiminnassaan Kroatian hoitosuunnitelmaa.

            2 artikla
            Valvontasuunnitelma ja raportti
            Kroatian on toimitettava komissiolle kolmen vuoden kuluessa tämän asetuksen voimaantulosta raportti, joka on laadittu Kroatian hoitosuunnitelmassa vahvistetun valvontasuunnitelman mukaisesti.

            3 artikla
            Voimaantulo
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 26 päivästä lokakuuta 201826 päivään lokakuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            Tehty Brysselissä 22 päivänä lokakuuta 2018.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 36, 8.2.2007, s. 6.

            (2)  Pravilnik o obavljanju gospodarskog ribolova na moru obalnim mrežama potegačama, Narodne Novine, OJ 30/2018, sellaisena kuin se on muutettuna seuraavalla: Pravilnik o izmjeni Pravilnika o obavljanju gospodarskog ribolova na moru obalnim mrežama potegačama, OJ 49/2018.

            (3)  Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).


title: Neuvoston täytäntöönpanoasetus (EU) 2018/1654, annettu 6 päivänä marraskuuta 2018, Korean demokraattista kansantasavaltaa koskevista rajoittavista toimenpiteistä annetun asetuksen (EU) 2017/1509 täytäntöönpanosta

text:
                  7.11.2018

                  FI

                  Euroopan unionin virallinen lehti

                  L 276/3

         NEUVOSTON TÄYTÄNTÖÖNPANOASETUS (EU) 2018/1654,
         annettu 6 päivänä marraskuuta 2018,
         Korean demokraattista kansantasavaltaa koskevista rajoittavista toimenpiteistä annetun asetuksen (EU) 2017/1509 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Korean demokraattista kansantasavaltaa koskevista rajoittavista toimenpiteistä ja asetuksen (EY) N:o 329/2007 kumoamisesta 30 päivänä elokuuta 2017 annetun neuvoston asetuksen (EU) 2017/1509 (1) ja erityisesti sen 47 artiklan 5 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 30 päivänä elokuuta 2017 asetuksen (EU) 2017/1509.

                     (2)

                     Yhdistyneiden kansakuntien turvallisuusneuvoston päätöslauselman 1718 (2006) nojalla perustettu Yhdistyneiden kansakuntien turvallisuusneuvoston komitea, jäljempänä ’Yhdistyneiden kansakuntien turvallisuusneuvoston komitea’, nimesi 3 päivänä lokakuuta 2017 neljä alusta, joihin sovelletaan satamaanpääsykieltoa.

                     (3)

                     Yhdistyneiden kansakuntien turvallisuusneuvoston komitea nimesi 28 päivänä joulukuuta 2017 neljä muuta alusta, joihin sovelletaan satamaanpääsykieltoa.

                     (4)

                     Yhdistyneiden kansakuntien turvallisuusneuvoston komitea nimesi 30 päivänä maaliskuuta 2018 15 alusta, joihin sovelletaan omaisuuden jäädyttämistä ja 25 alusta, joihin sovelletaan satamaanpääsykieltoa. Nämä alukset on lueteltu asetuksen (EU) 2017/1509 liitteessä XIV.

                     (5)

                     Yhdistyneiden kansakuntien turvallisuusneuvoston komitea on julkaissut lisätietoja joistakin näistä aluksista nimettyjen alusten luettelossa.

                     (6)

                     Asetuksen (EU) 2017/1509 liite XIV olisi näin ollen muutettava vastaavasti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2017/1509 liite XIV tämän asetuksen liitteen mukaisesti.

            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 6 päivänä marraskuuta 2018.

                  Neuvoston puolesta

                  Puheenjohtaja

               H. LÖGER

            (1)  EUVL L 224, 31.8.2017, s. 1.

            LIITE

                        1)

                        Korvataan asetuksen (EU) 2017/1509 liitteessä XIV olevassa kohdassa ”A. Alukset, jotka on takavarikoitava” olevat 1–15 kohdat seuraavasti:

                                    ”Aluksen nimi

                                    IMO-tunnistenumero

                                    Taho, jonka taloudelliseksi resurssiksi alus on merkitty

                                    YK merkinnyt luetteloon

                                    1.

                                    CHON MYONG 1
                                    Korean demokraattisen kansantasavallan öljysäiliöalus CHON MYONG 1 suoritti siirron, todennäköisesti öljyä, aluksesta toiseen joulukuun 2017 lopussa.

                                    8712362

                                    30.3.2018

                                    2.

                                    AN SAN 1
                                    Korean demokraattisen kansantasavallan säiliöalus AN SAN 1 osallistui siirtoihin, todennäköisesti öljyä, aluksesta toiseen tammikuun 2018 lopussa.

                                    7303803

                                    30.3.2018

                                    3.

                                    YU PHYONG 5
                                    Korean demokraattisen kansantasavallan kauppa-alus YU PHONG 5 toi 29.11.2017 jalostettuja öljytuotteita Nampoon Korean demokraattiseen kansantasavaltaan aluksesta toiseen 26.11.2017 suoritetussa siirrossa.

                                    8605026

                                    30.3.2018

                                    4.

                                    SAM JONG 1
                                    Korean demokraattisen kansantasavallan kauppa-alus SAM JONG 1 osallistui aluksesta toiseen suoritettuihin öljyn siirtoihin tammikuun 2018 lopussa.

                                    8405311

                                    30.3.2018

                                    5.

                                    SAM JONG 2
                                    Korean demokraattisen kansantasavallan kauppa-alus SAM JONG 2 osallistui aluksesta toiseen suoritettuihin öljyn siirtoihin tammikuun 2018 lopussa.

                                    7408873

                                    30.3.2018

                                    6.

                                    SAM MA 2
                                    Korean demokraattisen kansantasavallan öljysäiliöalus SAM MA 2 toi maahan jalostettuja öljytuotteita useissa aluksesta toiseen suoritetuissa siirroissa lokakuussa, marraskuun alussa ja marraskuun puolivälissä vuonna 2017.

                                    8106496

                                    30.3.2018

                                    7.

                                    YU JONG 2
                                    Korean demokraattisen kansantasavallan öljysäiliöalus YU JONG 2 osallistui aluksesta toiseen suoritettuihin öljyn siirtoihin marraskuussa 2017. YU JONG 2 -alus osallistui myös siirtoon, todennäköisesti öljyä, aluksesta toiseen MIN NING DE YOU 078 -aluksen kanssa 16.2.2018.

                                    8604917

                                    30.3.2018

                                    8.

                                    PAEK MA
                                    Korean demokraattisen kansantasavallan alus PAEK MA osallistui aluksesta toiseen suoritettuihin öljyn siirtoihin tammikuun 2018 puolivälissä.

                                    9066978

                                    30.3.2018

                                    9.

                                    JI SONG 6
                                    Korean demokraattisen kansantasavallan säiliöalus JI SONG 6 osallistui aluksesta toiseen suoritettuihin öljyn siirtoihin tammikuun 2018 lopussa.

                                    8898740

                                    30.3.2018

                                    10.

                                    CHON MA SAN
                                    Korean demokraattisen kansantasavallan alus CHON MA SAN osallistui aluksesta toiseen suoritettuihin öljyn siirtoihin marraskuun 2017 puolivälissä.

                                    8660313

                                    30.3.2018

                                    11.

                                    NAM SAN 8
                                    Korean demokraattisen kansantasavallan NAM SAN 8 -raakaöljysäiliöaluksen uskotaan osallistuneen aluksesta toiseen suoritettuihin öljyn siirtoihin.

                                    8122347

                                    30.3.2018

                                    12.

                                    YU SON
                                    Korean demokraattisen kansantasavallan YU SON -säiliöaluksen uskotaan osallistuneen aluksesta toiseen suoritettuihin öljyn siirtoihin.

                                    8691702

                                    30.3.2018

                                    13.

                                    WOORY STAR
                                    Korean demokraattisen kansantasavallan WOORY STAR -rahtialuksen uskotaan osallistuneen pohjoiskorealaisten kiellettyjen tavaroiden laittomiin siirtoihin.

                                    8408595

                                    30.3.2018

                                    14.

                                    JI SONG 8
                                    Korean demokraattisen kansantasavallan JI SONG 8 -rahtialuksen, jonka omistaa Phyongchon Shipping & Marine-yritys, uskotaan osallistuneen pohjoiskorealaisten kiellettyjen tavaroiden laittomiin siirtoihin.

                                    8503228

                                    Phyongchon Shipping & Marine

                                    30.3.2018

                                    15.

                                    HAP JANG GANG 6
                                    Muut tiedot: Korean demokraattisen kansantasavallan HAP JANG GANG 6 -rahtialuksen, jonka omistaa Hapjanggang Shipping Corp -yritys, uskotaan osallistuneen pohjoiskorealaisten kiellettyjen tavaroiden laittomiin siirtoihin.

                                    9066540

                                    Hapjanggang Shipping Corp

                                    30.3.2018”

                        2)

                        Korvataan asetuksen (EU) 2017/1509 liitteessä XIV olevassa kohdassa ”B. Alukset, joilta kielletään pääsy satamiin” olevat 1–33 kohdat seuraavasti:

                                    ”Aluksen nimi

                                    IMO-tunnistenumero

                                    YK merkinnyt luetteloon

                                    1.

                                    PETREL 8
                                    Muut tiedot: ei sovelleta

                                    9562233
                                    (MMSI: 620233000)

                                    3.10.2017

                                    2.

                                    HAO FAN 6
                                    Muut tiedot: ei sovelleta

                                    8628597
                                    (MMSI: 341985000)

                                    3.10.2017

                                    3.

                                    TONG SAN 2
                                    Muut tiedot: ei sovelleta

                                    8937675
                                    (MMSI: 445539000)

                                    3.10.2017

                                    4.

                                    JIE SHUN
                                    Muut tiedot: ei sovelleta

                                    8518780
                                    (MMSI: 514569000)

                                    3.10.2017

                                    5.

                                    BILLIONS NO. 18
                                    Muut tiedot: ei sovelleta

                                    9191773

                                    28.12.2017

                                    6.

                                    UL JI BONG 6
                                    Muut tiedot: ei sovelleta

                                    9114555

                                    28.12.2017

                                    7.

                                    RUNG RA 2
                                    Muut tiedot: ei sovelleta

                                    9020534

                                    28.12.2017

                                    8.

                                    RYE SONG GANG 1
                                    Muut tiedot: ei sovelleta

                                    7389704

                                    28.12.2017

                                    9.

                                    CHON MYONG 1
                                    Muut tiedot: Korean demokraattisen kansantasavallan öljysäiliöalus CHON MYONG 1 suoritti siirron, todennäköisesti öljyä, aluksesta toiseen joulukuun 2017 lopussa.

                                    8712362

                                    30.3.2018

                                    10.

                                    AN SAN 1
                                    Muut tiedot: Korean demokraattisen kansantasavallan säiliöalus AN SAN 1 osallistui siirtoihin, todennäköisesti öljyä, aluksesta toiseen tammikuun 2018 lopussa.

                                    7303803

                                    30.3.2018

                                    11.

                                    YU PHYONG 5
                                    Muut tiedot: Korean demokraattisen kansantasavallan kauppa-alus YU PHONG 5 toi 29.11.2017 jalostettuja öljytuotteita Nampoon Korean demokraattiseen kansantasavaltaan aluksesta toiseen 26.11.2017 suoritetussa siirrossa.

                                    8605026

                                    30.3.2018

                                    12.

                                    SAM JONG 1
                                    Muut tiedot: Korean demokraattisen kansantasavallan kauppa-alus SAM JONG 1 osallistui aluksesta toiseen suoritettuihin öljyn siirtoihin tammikuun 2018 lopussa.

                                    8405311

                                    30.3.2018

                                    13.

                                    SAM JONG 2
                                    Muut tiedot: Korean demokraattisen kansantasavallan kauppa-alus SAM JONG 2 osallistui aluksesta toiseen suoritettuihin öljyn siirtoihin tammikuun 2018 lopussa.

                                    7408873

                                    30.3.2018

                                    14.

                                    SAM MA 2
                                    Muut tiedot: Korean demokraattisen kansantasavallan öljysäiliöalus SAM MA 2 toi maahan jalostettuja öljytuotteita useissa aluksesta toiseen suoritetuissa siirroissa lokakuussa, marraskuun alussa ja marraskuun puolivälissä vuonna 2017.

                                    8106496

                                    30.3.2018

                                    15.

                                    YU JONG 2
                                    Muut tiedot: Korean demokraattisen kansantasavallan öljysäiliöalus YU JONG 2 osallistui aluksesta toiseen suoritettuihin öljyn siirtoihin marraskuussa 2017. YU JONG 2 -alus osallistui myös siirtoon, todennäköisesti öljyä, aluksesta toiseen MIN NING DE YOU 078 -aluksen kanssa 16.2.2018.

                                    8604917

                                    30.3.2018

                                    16.

                                    PAEK MA
                                    Muut tiedot: Korean demokraattisen kansantasavallan alus PAEK MA osallistui aluksesta toiseen suoritettuihin öljyn siirtoihin tammikuun 2018 puolivälissä.

                                    9066978

                                    30.3.2018

                                    17.

                                    JI SONG 6
                                    Muut tiedot: Korean demokraattisen kansantasavallan säiliöalus JI SONG 6 osallistui aluksesta toiseen suoritettuihin öljyn siirtoihin tammikuun 2018 lopussa.

                                    8898740

                                    30.3.2018

                                    18.

                                    CHON MA SAN
                                    Muut tiedot: Korean demokraattisen kansantasavallan alus CHON MA SAN osallistui aluksesta toiseen suoritettuihin öljyn siirtoihin marraskuun 2017 puolivälissä.

                                    8660313

                                    30.3.2018

                                    19.

                                    NAM SAN 8
                                    Muut tiedot: Korean demokraattisen kansantasavallan NAM SAN 8 -raakaöljysäiliöaluksen uskotaan osallistuneen aluksesta toiseen suoritettuihin öljyn siirtoihin.

                                    8122347

                                    30.3.2018

                                    20.

                                    YU SON
                                    Muut tiedot: Korean demokraattisen kansantasavallan YU SON -säiliöaluksen uskotaan osallistuneen aluksesta toiseen suoritettuihin öljyn siirtoihin.

                                    8691702

                                    30.3.2018

                                    21.

                                    WOORY STAR
                                    Muut tiedot: Korean demokraattisen kansantasavallan WOORY STAR -rahtialuksen uskotaan osallistuneen pohjoiskorealaisten kiellettyjen tavaroiden laittomiin siirtoihin.

                                    8408595

                                    30.3.2018

                                    22.

                                    ASIA BRIDGE 1
                                    Muut tiedot: ASIA BRIDGE 1 -alukseen lastattiin Nampossa Korean demokraattisessa kansantasavallassa 22.10.2017 pohjoiskorealaista kivihiiltä, joka kuljetettiin Cam Phahan Vietnamiin.

                                    8916580

                                    30.3.2018

                                    23.

                                    XIN GUANG HAI
                                    Muut tiedot: XIN GUANG HAI -kauppa-alukseen lastattiin Taeanissa Korean demokraattisessa kansantasavallassa 27.10.2017 pohjoiskorealaista kivihiiltä, joka kuljetettiin 18.12.2017 Port Klangiin Malesiaan.

                                    9004700

                                    30.3.2018

                                    24.

                                    HUA FU
                                    Muut tiedot: HUA FU -alukseen lastattiin pohjoiskorealaista kivihiiltä Najinissa Korean demokraattisessa kansantasavallassa 24.9.2017.

                                    9020003

                                    30.3.2018

                                    25.

                                    YUK TUNG
                                    Muut tiedot: YUK TUNG -alus suoritti siirron, todennäköisesti öljyä, aluksesta toiseen RYE SONG GANG -aluksen kanssa tammikuussa 2018.

                                    9030591

                                    30.3.2018

                                    26.

                                    KOTI
                                    Muut tiedot: KOTI-alus suoritti siirron, todennäköisesti öljyä, aluksesta toiseen KUM UN SAN 3 -aluksen kanssa 9.12.2017.

                                    9417115

                                    30.3.2018

                                    27.

                                    DONG FENG 6
                                    Muut tiedot: DONG FENG 6 -alukseen lastattiin Hamhungissa Korean demokraattisessa kansantasavallassa 11.7.2017 vientiin tarkoitettua pohjoiskorealaista kivihiiltä vastoin YK:n pakotteita.

                                    9008201

                                    30.3.2018

                                    28.

                                    HAO FAN 2
                                    Muut tiedot: HAO FAN 2 -alukseen lastattiin Nampossa Korean demokraattisessa kansantasavallassa 3.6.2017 vientiin tarkoitettua pohjoiskorealaista kivihiiltä vastoin YK:n pakotteita.

                                    8747604

                                    30.3.2018

                                    29.

                                    HAO FAN 6
                                    Muut tiedot: HAO FAN 6 -alukseen lastattiin pohjoiskorealaista kivihiiltä Nampossa Korean demokraattisessa kansantasavallassa 27.8.2017.

                                    8628597

                                    30.3.2018

                                    30.

                                    JIN HYE
                                    Muut tiedot: JIN HYE -alus suoritti siirron, todennäköisesti öljyä, aluksesta toiseen CHON MA SAN -aluksen kanssa 16.12.2017.

                                    8518572

                                    30.3.2018

                                    31.

                                    FAN KE
                                    Muut tiedot: FAN KE -alukseen lastattiin pohjoiskorealaista kivihiiltä Nampossa Korean demokraattisessa kansantasavallassa syys–lokakuussa 2017.

                                    8914934

                                    30.3.2018

                                    32.

                                    WAN HENG 11
                                    Muut tiedot: WAN HENG 11 -alus suoritti siirron, todennäköisesti öljyä, aluksesta toiseen RYE SONG GANG 1-aluksen kanssa 13.2.2018.
                                    Aikaisemmin Belizen lipun alla purjehtinut Wan Heng 11 -alus toimii nyt Korean demokraattisen kansantasavallan lipun alla purjehtivana aluksena nimeltään KUMJINGANG3 tai Kum Jin Gang 3.

                                    8791667

                                    30.3.2018

                                    33.

                                    MIN NING DE YOU 078
                                    Muut tiedot: MIN NING DE YOU -alus suoritti siirron, todennäköisesti öljyä, aluksesta toiseen YU JONG 2 -aluksen kanssa 16.2.2018.

                                    Ei ole

                                    30.3.2018”


title: Komission täytäntöönpanoasetus (EU) 2018/1848, annettu 26 päivänä marraskuuta 2018, varainhoitovuodelta 2018 siirrettyjen määrärahojen takaisinmaksusta Euroopan parlamentin ja neuvoston asetuksen (EU) N:o 1306/2013 26 artiklan 5 kohdan mukaisesti

text:
                  27.11.2018

                  FI

                  Euroopan unionin virallinen lehti

                  L 300/4

         KOMISSION TÄYTÄNTÖÖNPANOASETUS (EU) 2018/1848,
         annettu 26 päivänä marraskuuta 2018,
         varainhoitovuodelta 2018 siirrettyjen määrärahojen takaisinmaksusta Euroopan parlamentin ja neuvoston asetuksen (EU) N:o 1306/2013 26 artiklan 5 kohdan mukaisesti
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 26 artiklan 6 kohdan,
         on kuullut maatalousrahastojen komiteaa,
         sekä katsoo seuraavaa:

                     (1)

                     Asetuksen (EU) N:o 1306/2013 4 artiklan 1 kohdassa tarkoitettuihin Euroopan maatalouden tukirahastosta (maataloustukirahasto) rahoitettaviin toimiin liittyviä sitomatta olevia määrärahoja voidaan Euroopan parlamentin ja neuvoston asetuksen (EU, Euratom) 2018/1046 (2) 12 artiklan 2 kohdan ensimmäisen alakohdan d alakohdan mukaisesti siirtää seuraavalle varainhoitovuodelle. Siirron määrä saa olla enintään kaksi prosenttia Euroopan parlamentin ja neuvoston hyväksymistä alkuperäisistä määrärahoista, eikä se saa ylittää Euroopan parlamentin ja neuvoston asetuksen (EU) N:o 1307/2013 (3) 8 artiklassa tarkoitetun, edellisen varainhoitovuoden aikana suoriin tukiin sovelletun mukautuksen määrää.

                     (2)

                     Poiketen siitä, mitä asetuksen (EU, Euratom) 2018/1046 12 artiklan 2 kohdan kolmannessa alakohdassa säädetään, jäsenvaltioiden on asetuksen (EU) N:o 1306/2013 26 artiklan 5 kohdan mukaisesti maksettava takaisin asetuksen (EU, Euratom) 2018/1046 12 artiklan 2 kohdan ensimmäisessä alakohdassa tarkoitetut siirretyt määrärahat lopullisille tuensaajille, joihin sovelletaan mukautusastetta sinä varainhoitovuonna, jolle määrärahat on siirretty. Kyseistä takaisinmaksua sovelletaan ainoastaan lopullisiin tuensaajiin jäsenvaltioissa, joissa sovellettiin (4) edellisenä varainhoitovuonna rahoituskuria.

                     (3)

                     Vahvistettaessa takaisin maksettavia määriä olisi asetuksen (EU) N:o 1306/2013 26 artiklan 7 kohdan mukaisesti otettava huomioon mainitun asetuksen 25 artiklassa tarkoitettua maatalousalan kriisivarausta koskevat määrät, joita ei ole saatettu käyttöön kriisitoimenpiteitä varten varainhoitovuoden loppuun mennessä.

                     (4)

                     Komission täytäntöönpanoasetuksen (EU) 2017/1236 (5) 1 artiklan 1 kohdan mukaisesti rahoituskuria sovelletaan suoriin tukiin kalenterivuoden 2017 osalta kriisivarauksen perustamiseksi. Kriisivarauksen käyttämistä ei ole pyydetty varainhoitovuonna 2018.

                     (5)

                     Jotta varmistetaan, että rahoituskurin soveltamiseen liittyen käyttämättä jääneiden määrärahojen takaisinmaksu lopullisille tuensaajille on oikeassa suhteessa rahoituskurin soveltamisesta johtuvan mukautuksen määrään, on aiheellista, että komissio määrittää määrät, jotka jäsenvaltioilla on käytettävissä takaisinmaksuun. Romanian osalta määrää on kuitenkin vielä selvennettävä ottaen huomioon 2 000 euron kynnysarvo, jota sovelletaan rahoituskurissa asetuksen (EU) N:o 1307/2013 8 artiklan 1 kohdan mukaisesti. Moitteettoman varainhoidon varmistamiseksi Romanialle ei sen vuoksi tulisi tässä vaiheessa antaa käyttöön määrärahoja takaisinmaksua varten.

                     (6)

                     Jotta jäsenvaltiot eivät takaisinmaksun vuoksi joutuisi maksamaan lisäsuoritusta, tätä asetusta on tarpeen soveltaa 1 päivästä joulukuuta 2018. Sen vuoksi tässä asetuksessa vahvistetut määrät ovat lopullisia ja niitä sovelletaan, ilman että niillä on vaikutusta vähennysten soveltamiseen asetuksen (EU) N:o 1306/2013 41 artiklan mukaisesti, kaikkiin muihin oikaisuihin, jotka otetaan asetuksen (EU) N:o 1306/2013 18 artiklan 3 kohdan mukaisesti huomioon jäsenvaltioiden maksajavirastojen lokakuun 2018 osalta toteuttamia menoja koskevassa kuukausittaisessa maksupäätöksessä, mainitun asetuksen 18 artiklan 4 kohdan mukaisesti suoritettaviin mahdollisiin vähennyksiin ja lisämaksuihin sekä päätöksiin, jotka tehdään tilien tarkastamis- ja hyväksymismenettelyn puitteissa.

                     (7)

                     Asetuksen (EU, Euratom) 2018/1046 12 artiklan 2 kohdan johdantolauseen mukaisesti sitomatta olevia määrärahoja voidaan siirtää yksinomaan seuraavalle varainhoitovuodelle. Sen vuoksi komission on aiheellista määrittää jäsenvaltioiden menoja koskevat tukikelpoisuuspäivät asetuksen (EU) N:o 1306/2013 26 artiklan 5 kohdan mukaisen takaisinmaksun osalta ottaen huomioon maatalouden varainhoitovuosi, sellaisena kuin se määritellään mainitun asetuksen 39 artiklassa.

                     (8)

                     Jotta otettaisiin huomioon, että maataloustukirahaston vuoden 2018 määrärahojen toteutumista yhteisen hallinnoinnin kautta 16 päivän lokakuuta 2017 ja 15 päivän lokakuuta 2018 välisenä aikana koskevasta tiedonannosta on kulunut vain vähän aikaa ja että tätä asetusta on tarpeen soveltaa jo 1 päivästä joulukuuta 2018, tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

               ON HYVÄKSYNYT TÄMÄN ASETUKSEN:

            1 artikla
            Tämän asetuksen liitteessä vahvistetaan niiden määrärahojen määrä, jotka siirretään varainhoitovuodelta 2018 asetuksen (EU, Euratom) 2018/1046 12 artiklan 2 kohdan ensimmäisen alakohdan d alakohdan ja kolmannen alakohdan mukaisesti ja jotka annetaan asetuksen (EU) N:o 1306/2013 26 artiklan 5 kohdan mukaisesti jäsenvaltioiden käyttöön maksettaviksi takaisin lopullisille tuensaajille, joihin sovelletaan mukautusastetta varainhoitovuonna 2019.
            Siirrettäviin määriin sovelletaan komission siirtopäätöstä asetuksen (EU, Euratom) 2018/1046 12 artiklan 3 kohdan mukaisesti.

            2 artikla
            Siirrettyjen määrärahojen takaisinmaksun yhteydessä jäsenvaltioiden menoihin voidaan myöntää unionin rahoitusta ainoastaan siinä tapauksessa, että kyseiset määrät on maksettu tuensaajille ennen 16 päivää lokakuuta 2019.

            3 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.
            Sitä sovelletaan 1 päivästä joulukuuta 2018.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä marraskuuta 2018.

                  Komission puolesta,

                  puheenjohtajan nimissä

               Jerzy PLEWA

                  Pääjohtaja

                  Maatalouden ja maaseudun kehittämisen pääosasto

            (1)  EUVL L 347, 20.12.2013, s. 549.

            (2)  Euroopan parlamentin ja neuvoston asetus (EU, Euratom) 2018/1046, annettu 18 päivänä heinäkuuta 2018, unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta (EUVL L 193, 30.7.2018, s. 1).

            (3)  Euroopan parlamentin ja neuvoston asetus (EU) N:o 1307/2013, annettu 17 päivänä joulukuuta 2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta (EUVL L 347, 20.12.2013, s. 608).

            (4)  Asetuksen (EU) N:o 1307/2013 8 artiklan 2 kohdan mukaisesti rahoituskuria ei sovelleta varainhoitovuonna 2018 Kroatiassa.

            (5)  Komission täytäntöönpanoasetus (EU) 2017/1236, annettu 7 päivänä heinäkuuta 2017, suorien tukien mukauttamisasteesta Euroopan parlamentin ja neuvoston asetuksen (EU) N:o 1306/2013 nojalla kalenterivuoden 2017 osalta (EUVL L 177, 8.7.2017, s. 34).

            LIITE

               Takaisinmaksua varten käytettävissä olevat siirrettyjen määrärahojen määrät

                        (määrät euroina)

                        Belgia

                        6 161 684

                        Bulgaria

                        9 587 009

                        Tšekki

                        10 987 702

                        Tanska

                        10 546 883

                        Saksa

                        59 193 541

                        Viro

                        1 447 227

                        Irlanti

                        13 388 758

                        Kreikka

                        17 000 938

                        Espanja

                        56 644 658

                        Ranska

                        89 984 293

                        Italia

                        37 174 980

                        Kypros

                        361 986

                        Latvia

                        2 320 276

                        Liettua

                        4 395 876

                        Luxemburg

                        414 189

                        Unkari

                        15 304 215

                        Malta

                        35 723

                        Alankomaat

                        8 806 769

                        Itävalta

                        7 072 660

                        Puola

                        25 830 473

                        Portugali

                        6 760 101

                        Slovenia

                        930 229

                        Slovakia

                        5 782 443

                        Suomi

                        5 996 258

                        Ruotsi

                        8 136 646

                        Yhdistynyt kuningaskunta

                        39 617 734